**INFORMÁCIE PRE RODIČOV A ZÁKONNÝCH ZÁSTUPCOV**

**Zápisy do 1.ročníka ZŠ a testovanie školskej spôsobilosti v období pandémie COVID-19**

Vážení rodičia/zákonní zástupcovia detí predškolského veku,

napriek náročnému obdobiu v čase pandémie koronavírusu Vám pripomíname, aby ste nezabudli na zápis Vášho dieťaťa do 1. ročníka základnej školy. **Zápisy do 1. ročníkov základných škôl budú prebiehať od 15. do 30. apríla 2020 bez účasti detí.**

Odporúčaný spôsob zápisu dieťaťa je elektronickou formou, prípadne iným spôsobom v závislosti od priestorových možností školy – **konkrétny dátum zápisu, ako aj informácie a usmernenia k zápisu je potrebné sledovať na webovej stránke školy, kde plánujete Vaše dieťa zapísať.**

Rodič/zákonný zástupca je povinný zapísať:

* dieťa, ktoré od 01.septembra 2019 od 31.augusta 2020 dovŕšilo, resp. dovŕši vek 6 rokov,
* dieťa, ktoré má v školskom roku 2019/2020 odklad povinnej školskej dochádzky.

Rodič/zákonný zástupca môže prihlásiť aj dieťa, ktoré dovŕši šiesty rok veku v čase od 1. septembra do konca kalendárneho roka 2020, ak chce požiadať o predčasné zaškolenie dieťaťa.

Ak sa rozhodnete požiadať o odklad začiatku plnenia povinnej školskej dochádzky svojho dieťaťa, súčasťou žiadosti zákonného zástupcu je odporučenie všeobecného lekára pre deti a dorast a odporučenie príslušného zariadenia výchovného poradenstva a prevencie. Tieto odporučenia sa **nebudú pri zápise vyžadovať**, ale zákonný zástupca ich doručí **dodatočne**, najneskôr do štyroch týždňov od skončenia mimoriadneho prerušenia školského vyučovania.

V prípade dieťaťa so špeciálnymi výchovno-vzdelávacími potrebami musíte vyjadrenie príslušného zariadenia výchovného poradenstva a prevencie doložiť najneskôr do 15.júna 2020.

Vzhľadom na aktuálnu situáciu pandémie Centrum pedagogicko-psychologického poradenstva a prevencie (CPPPaP) Revúca neposkytuje služby v teréne, ani v priamom kontakte s klientmi.

**Pokiaľ máte nejasnosti, či je Vaše dieťa na vstup do 1.ročníka pripravené, prípadne chcete požiadať o odklad povinnej školskej dochádzky Vášho dieťaťa, môžete Vaše dieťa objednať na diagnostiku školskej spôsobilosti**. Postup je nasledovný:

1. na webovom sídle CPPPaP ([www.cpppapra.sk](http://www.cpppapra.sk)), v sekcii Dokumenty si stiahnete súbory s názvom „Prihláška na vyšetrenie školskej zrelosti“ a „Nový informovaný súhlas“.
2. prihlášku vyplníte (pozn.: časť „Vyjadrenie a postoj MŠ k zaškoleniu“ nevypĺňate, rovnako nie je potrebná ani pečiatka a podpis riaditeľa MŠ).
3. vyplnenú prihlášku spolu s podpísaným informovaným súhlasom odošlete na adresu CPPPaP Revúca (poštová adresa: Centrum pedagogicko-psychologického poradenstva a prevencie, Kollárova 11, 050 01, Revúca).
4. akonáhle pominie mimoriadna situácia a obnoví sa činnosť CPPPaP Revúca, termín diagnostiky Vášho dieťaťa Vám bude telefonicky oznámený (prosíme, nezabudnite preto do prihlášky uviesť tel. číslo).

V prípade akýchkoľvek nejasností nás môžete kontaktovať aj telefonicky na tel. čísle: 0918 493 514.